**Hermann Gran** (født 22. februar 1944) er en norsk TV-produsent og regissør tilknyttet NRK. Han er film- og TV-utdannet i London (LSFT/LFS) og Glasgow.

Produsent
---------

Han begynte sin karriere som producer for «Idebanken» med Erik Bye. Senere samarbeidet han med Knut Bjørnsen i underholdningsserien *Avspark*, og produserte flere underholdningsprogram før han ble ansatt i NRKs barne- og ungdomsavdeling. Gjennom mer enn 45 år hadde han delansvar for mange hundre barne-TV-produksjoner, blant annet *Tre-fire-fem* (serien som introduserte figuren *Labbetuss*), *Portveien 2*, *Blikkbåx* med figurene «Bitten» og «Reidar» og *Sesam Stasjon*. Han var også delansvarlig for utviklingen og oppfølging av produktutvikling til Sesam Stasjon-serien.[]

Han var med på å starte NRKs TV-program *Etter skoletid,* som produsent og prosjektleder.[]

I 1972 produserte han den første serien med informasjon om innholdet i «fjellvettreglene». [] I disse første programmene ble melodien *Daydream* benyttet som kjenningsmelodi, og denne kjenningsmelodien har blitt gjenbrukt i NRKs senere produksjoner med fjellvettreglene.

Han samarbeidet også med Thorbjørn Egner på en rekke TV-produksjoner. Han laget også en rekke programmer i fjernsynsserien *Newton.*[]

De senere år har han produsert en rekke direktesendte program og serier som *Historiske perler* og *Edel Årgang*, begge med Torkjell Berulfsen som programleder.

Til sammen har Hermann Gran produsert nærmere 900 titler i alle genre, både drama, dokumentar, underholdning, opplysningsprogram og ikke minst barne- og ungdomsprogram. Produsert på film, studio/OB og som direktsendinger for NRK gjennom 47 år.[]

Regi
----

Hermann Gran begynte sin regi-karriere som produsent for Erik Bye i NRKs programpost *Idebanken*. Han arbeidet deretter som produsent i samarbeid med Knut Bjørnsen, Børt-Erik Thoresen og en rekke andre fjernsynsprofiler på 1970-tallet.

Han fortsatte deretter i Barne-og Ungdomsavdelingen i NRK, og hadde i samarbeid med Bo Wærenskjold regien på barne-TV-serien *Stian med sekken*, som første gang ble sendt på NRK i 1974. I 1979 hadde han regiansvaret for serien *Slik er det inni*, der det ble forklart hvordan ulike tekniske innretninger, fartøyer og annet virket. Serien tok blant annet for seg et passasjerskip, en oljeplattform, en jumbojet, romfergen Colombia og Det kongelige slott.

Han hadde etterhvert regiansvar for nærmere 900 TV-sendinger.

Referanser
----------

1. ↑   www.aftenbladet.no[Hentet fra Wikidata]
2. ↑  «NRK TV - Søk - Hermann Gran». *NRK TV* **(norsk)**. Besøkt 20. mars 2017.
3. ↑  Sondresen, Hans Christian.; Sæbø, Morten.; Kristiansen, Øistein 1965- (1991). *Sesam stasjon*. Oslo: Gyldendal. ISBN 8205192464. «Sesam Stasjon er produsert av Grete Høien og Hermann Gran.»
4. ↑  «Historien bak fjellvettregel-låta». Besøkt 8. juni 2017.
5. ↑  Gylseth, Christopher Hals 1965- (2000). *Thorbjørn Egner: Tigergutt kan alt!*. Oslo: Schibsted. s. 174. ISBN 8251617901.
6. ↑  «NRK TV - Se Edel årgang» **(norsk)**. Besøkt 20. mars 2017. «Norsk dokumentarserie. Finnes den lykkelige pensjonisttilværelsen? Og eventuelt, hvor? Torkjell Berulfsen leter etter ideer, tanker og gode tips om dette.Ved Torkjell Berulfsen og Hermann Gran. (1:5)»
7. ↑  «NRK TV - Se Stian med sekken» **(norsk)**. Besøkt 20. mars 2017.
8. ↑  *Barn og TV: seminarrapport*. Trondheim. 1984. s. 90. «Programmene er logisk og enkelt bygd opp, og de fenger. Jeg har merket meg at regien er ved Hermann Gran, et ikke ukjent navn for oss som har sett mye på barne-tv de siste ti årene.»

Eksterne lenker
---------------

* (en) Hermann Gran på Internet Movie Database Rediger på Wikidata

* (no) Hermann Gran hos Filmfront Rediger på Wikidata

* (no) Hermann Gran hos Filmfront Rediger på Wikidata